Forslag til RÅDETS AFGØRELSE om følgerne af udløbet af traktaten om oprettelse af Det Europæiske Kul- og Stålfællesskab for de internationale aftaler, der er indgået af EKSF

(forelagt af Kommissionen)

BEGRUNDELSE

Traktaten om oprettelse af Det Europæiske Kul- og Stålfællesskab (EKSF) udløber den 23. juli 2002. EKSF har indgået en række internationale bilaterale aftaler, som ikke nævner, at EKSF-traktaten en dag vil udløbe. De anliggender, som er omhandlet i EKSF-traktaten, vil desuden ved traktatens udløb blive omfattet af EF-traktaten.

Det er i Det Europæiske Fællesskabs interesse, at disse aftaler videreføres. Det er derfor nødvendigt, at rettighederne og forpligtelserne i henhold til disse internationale aftaler overføres til EF. Vedlagte udkast til rådsafgørelse indeholder bestemmelse herom, og det pålægges Kommissionen at underrette alle berørte tredjelande desangående og at foretage alle nødvendige tekniske ændringer. Side om side med denne rådsafgørelse vil repræsentanterne for medlemsstaterne, forsamlet i Rådet, træffe en afgørelse om overdragelse til EF af alle rettigheder og forpligtelser, som EKSF har påtaget sig ved bilaterale aftaler.

2002/0127 (ACC)

Forslag til RÅDETS AFGØRELSE om følgerne af udløbet af traktaten om oprettelse af Det Europæiske Kul- og Stålfællesskab for de internationale aftaler, der er indgået af EKSF

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [1], og

[1] EFT C [...] af [...], s. [...].

ud fra følgende betragtninger:

(1) EKSF-traktaten udløber ifølge artikel 97 den 23. juli 2002.

(2) EKSF har indgået en række internationale aftaler med tredjelande.

(3) Disse aftaler nævner ikke, at EKSF-traktaten en dag vil udløbe.

(4) De anliggender, som er omhandlet i EKSF-traktaten, vil ved traktatens udløb blive omfattet af EF-traktaten, navnlig artikel 133.

(5) Repræsentanterne for medlemsstaternes regeringer, forsamlet i Rådet, har besluttet, at Det Europæiske Fællesskab (EF) bør indtræde i de rettigheder og forpligtelser, der følger af de internationale aftaler, der er indgået af EKSF [2].

[2] EFT ... .....

(6) Det anses for at være i EF's interesse at videreføre disse internationale traktater efter EKSF-traktatens udløb, og at de bør overdrages til EF.

(7) Nogle af disse traktater kræver eventuelt tekniske ændringer for at gøre dem forenelige med EF-reglerne.

(8) Det vil blive nødvendigt at underrette de berørte tredjelande herom -

TRUFFET FØLGENDE AFGØRELSE:

Artikel 1

Fra den 24. juli 2002 indtræder Det Europæiske Fællesskab (EF) i de rettigheder og forpligtelser, der følger af de internationale aftaler, der er indgået af Det Europæiske Kul- og Stålfællesskab (EKSF) med tredjelande.

Artikel 2

Kommissionen underretter de berørte tredjelande om EF's indtrædelse i EKSF's rettigheder og forpligtelser, der følger af de berørte aftaler. Den foretager desuden de nødvendige tekniske ændringer for at gøre aftalerne forenelige med EF-reglerne og fører om nødvendigt forhandling om ændringer af aftalerne.

Artikel 3

Denne afgørelse træder i kraft dagen efter offentliggørelsen i De Europæiske Fællesskabers Tidende.

Denne afgørelse anvendes fra den 24. juli 2002.

Udfærdiget i Bruxelles, [...]

På Rådets vegne

Formand